Лъэпкъ макъамэхэм я хъумакIуэ
СурэтыщI гъуазджэхэмкIэ музейм, Ткаченкэ Андрей и цIэр зезыхьэм, утыку къыщрахьащ ГъуазджэхэмкIэ Кавказ Ищхъэрэ къэрал институтым цIыхубэ макъамэ IэмэпсымэхэмкIэ и кафедрэм и доцент, пшынауэ цIэрыIуэ Лыджыдэ Алий и Iэдакъэ къыщIэкIа «Адыгская народная инструментальная музыка» тхылъым и япэ Iыхьэр. Нотэхэр щызэхуэхьэса лэжьыгъэр бзищкIэ — адыгэбзэкIэ, урысыбзэкIэ, инджылызыбзэкIэ — дунейм къытехьащ.
Пшыхьыр езыгъэкIуэкIа ЗэшэкIуий Оксанэ къыхигъэщащ Лыджыдэ Алий республикэм и мызакъуэу, нэгъуэщI щIыналъэхэми зэрыщыцIэрыIуэр, егъэджэныгъэ Iуэхум къыдэкIуэу, щэнхабзэ проектхэми жыджэру зэрыхэтыр, урысейпсо, дунейпсо зэпеуэхэм я лауреат зэрыхъуар, Урысейм и къалэ куэдым ехъулIэныгъэхэр иIэу концертхэр зэрыщитар. Лыджыдэм Осетие Ищхъэрэ — Алание республикэм и джаз оркестрым щIыгъуу ит концертхэми яфIэфIу цIыху куэд йоплъ. Зэхыхьэм утыку къыщрахьа тхылъым и пэ Лыджыдэм и Iэдакъэ къыщIэкIащ «Играйте, танцуйте» альбомыр. ЦIыхубэм фIыуэ ялъагъу пшынауэм роль нэхъыщхьэр щигъэзэщIащ адыгэ узэщIакIуэ Къудащ Елбэздыкъуэ теухуа фильмым.
Адыгэ макъамэ Iэмэпсымэхэм теухуа къэхутэныгъэ лэжьыгъэхэр щIэныгъэлI куэдым ирагъэкIуэкIащ. Ди республикэми, нэгъуэщI щIыпIэхэми щыпсэу, гъуазджэм, щэнхабзэм, щIэныгъэм, тхыдэм я лэжьакIуэхэми гъэщIэгъуэн ящыхъуащ Лыджыдэм и Iэдакъэ къыщIэкIа «Адыгская народная инструментальная музыка» тхылъыр. Абы пшынауэм лэжьыгъэ 15 хигъэхьащ.
Зэхыхьэм хэтащ икIи къыщыпсэлъащ лэжьыгъэм рецензэ хуэзытха, КъБР-м щэнхабзэмкIэ, щIэныгъэмкIэ щIыхь зиIэ и лэжьакIуэ, искусствоведенэм и доктор Ащхъуэт Беслъэн, УФ-м гъуазджэхэмкIэ щIыхь зиIэ и лэжьакIуэ, композитор, усакIуэ ХьэIупэ ДжэбрэIил, тхылъыр зыгъэдэха, КъБР-м и цIыхубэ сурэтыщI Бгъэжьнокъуэ Заурбэч, КъБР-м щэнхабзэмкIэ щIыхь зиIэ и лэжьакIуэ, дунейпсо зэ-пеуэхэм я лауреат, Кавказ Ищхъэрэм ГъуазджэхэмкIэ и къэрал институтым и профессор Шэрыб Валерэ сымэ.
Къэпсэлъахэм зи IэщIагъэр фIыуэ зылъагъу, гу къабзэрэ псэ хьэлэлкIэ абы пэрыт Лыджыдэм и лэжьыгъэм и пщIэр къалъытащ икIи къыхагъэщащ гъуазджэмрэ щэнхабзэмрэ я лэжьакIуэхэм, сабий музыкэ школхэм я еджакIуэхэм, студентхэм ар зэрахуэщхьэпэнур, къызэрыгуэкI цIыхухэм я дежкIи абы мыхьэнэ зэриIэр.
Пшыхь гуапэм зыкърезыгъэхьэлIахэм Лыджыдэ Алий лъэпкъ макъамэхэмрэ къафэжьхэмрэ яхуеуащ.
ТЕКIУЖЬ Заретэ.101
